Document ID: 32014D0429

RÅDETS AFGØRELSE
af 24. juni 2014
om den holdning, der skal indtages på vegne af Den Europæiske Union i Associeringsrådet, der er oprettet ved aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side, vedrørende vedtagelsen af en afgørelse vedtaget af Associeringsrådet om at medtage de geografiske betegnelser, der er beskyttet på parternes område, i bilag XVIII
(2014/429/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
under henvisning til forslag fra Europa-Kommissionen, og
ud fra følgende betragtninger:
(1)
Aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (1) (»aftalen«) blev paraferet den 22. marts 2011 og undertegnet den 29. juni 2012.
(2)
I henhold til aftalens artikel 353, stk. 4, har den fundet midlertidig anvendelse siden den 1. august 2013 i forhold til Nicaragua, Honduras og Panama, siden den 1. oktober 2013 i forhold til El Salvador og Costa Rica og siden den 1. december 2013 i forhold til Guatemala.
(3)
I henhold til aftalens artikel 353, stk. 5, skal hver part have opfyldt de krav, der er fastsat i artikel 244 og artikel 245, stk. 1, litra a) og b), om gennemførelse af lovgivning om geografiske betegnelser og registrering og beskyttelse af de relevante geografiske betegnelser, som er anført i bilag XVII til aftalen.
(4)
Ved aftalens artikel 4 oprettes et associeringsråd, der blandt andet skal påse opfyldelsen af aftalens mål og overvåge dens gennemførelse.
(5)
I henhold til aftalens artikel 245, stk. 2, træffer Associeringsrådet på sit første møde en afgørelse om i bilag XVIII (»Beskyttede geografiske betegnelser«) at medtage alle navne fra bilag XVII (»Liste over navne, for hvilke der skal ansøges om beskyttelse som geografiske betegnelser på parternes territorium«), der efter afsluttet undersøgelse foretaget af parternes kompetente nationale eller regionale myndigheder er beskyttet som geografiske betegnelser (»Associeringsrådets afgørelse«).
(6)
Associeringsrådets afgørelse vedrører desuden yderligere geografiske betegnelser fra Mellemamerika, der er anført i den fælles erklæring til aftalen »Navne, for hvilke der er ansøgt om registrering som geografiske betegnelser i republikkerne i den mellemamerikanske part«, forudsat at de er korrekt registreret som geografiske betegnelser hos oprindelsesparten og efterfølgende undersøgt og godkendt af den kompetente myndighed i Unionen.
(7)
Indsigelserne mod registreringen af Banano de Costa Rica i Unionen afvises med den begrundelse, at de enten ikke opfylder kriterierne i den offentlige høring eller i de tilfælde, hvor de opfylder disse, ikke er behørigt begrundede. Der blev ikke gjort andre indsigelser under den offentlige høring.
(8)
Det er hensigtsmæssigt at fastlægge den holdning, der skal indtages på vegne af Unionen i Associeringsrådet vedrørende de geografiske betegnelser, der skal medtages i bilag XVIII til aftalen.
(9)
Unionens standpunkt bør derfor baseres på vedlagte udkast til Associeringsrådets afgørelse -
VEDTAGET DENNE AFGØRELSE:
Artikel 1
Den holdning, som på Unionens vegne skal indtages i Associeringsrådet, der er oprettet ved artikel 4 i aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side, vedrørende de geografiske betegnelser, der skal medtages i del A og B i bilag XVIII til aftalen, baseres på det udkast til Associeringsrådets afgørelse, der er knyttet til nærværende afgørelse.
Mindre tekniske ændringer af udkastet til Associeringsrådets afgørelse kan vedtages af repræsentanterne for Unionen i Associeringsrådet uden yderligere afgørelse vedtaget af Rådet.
Artikel 2
Associeringsrådets afgørelse offentliggøres efter vedtagelsen i Den Europæiske Unions Tidende.
Artikel 3
Denne afgørelse træder i kraft på dagen for vedtagelsen.
Udfærdiget i Luxembourg, den 24. juni 2014.

Labels: 3
18
15
5